BDMS ทุ่มเกือบ 1.40 พันล้าน ซื้อกิจการ “รพ.เมโย”
BDMS ทุ่มเกือบ 1.40 พันล้าน ซื้อกิจการ "รพ.เมโย"
27 ต.ค. 2559

นางนฤมล น้อยอ่ำ ประธานเจ้าหน้าที่บริหารด้านการเงิน บริษัท กรุงเทพดุสิตเวชการ จำกัด (มหาชน) หรือ BDMS เปิดเผยว่า ที่ประชุมคณะกรรมการบริษัทเมื่อ 26 ต.ค.59 อนุมัติให้บริษัท เปาโลเมดิค จำกัด (เปาโล) ซึ่งเป็นบริษัทย่อยที่บริษัทถือหุ้นในสัดส่วนประมาณ 99.99% เข้าซื้อและรับโอนกิจการทั้งหมดของบริษัท เมโยโพลีนิค จำกัด (เมโย) ซึ่งเป็นบริษัทที่ประกอบธุรกิจโรงพยาบาลเอกชนภายใต้ชื่อ โรงพยาบาลเมโย
ทั้งนี้เปาโลจะรับโอนมาซึ่งทรัพย์สิน สิทธิและหน้าที่ตามสัญญา และพนักงานทั้งหมดของเมโย โดยจะชำระราคาโอนกิจการให้แก่เมโยเป็นจำนวนเงินทั้งสิ้นไม่เกิน 1,395 ล้านบาท ซึ่งใช้เงินทุนจากกระแสเงินสดภายในของกิจการและ/หรือการกู้ยืมเงิน การเข้าทำรายการคาดว่าจะแล้วเสร็จภายในเดือนมกราคม 2560
สำหรับโรงพยาบาลเมโย ซึ่งเป็นโรงพยาบาลระดับทุติยภูมิ โดยมีจำนวนเตียงจดทะเบียน 162 เตียง ประโยชน์ที่คาดว่าจะได้รับ คือ บริษัทสามารถขยายฐานลูกค้าระดับกลาง เนื่องจากเป็นโรงพยาบาลที่มีโอกาสในการเติบโตสูงจากการที่ฐานลูกค้าระดับกลางในกรุงเทพและปริมณฑล และการบริหารภายใต้แบรนด์เปาโล จะเป็นปัจจัยสนับสนุนการเติบโตของผู้ใช้บริการได้อย่างรวดเร็ว ก่อให้เกิดการบริหารจัดการที่มีประสิทธิภาพ จากการใช้ทรัพยากรร่วมกันภายในกลุ่ม ทั้งในด้านบุคลากรทางการแพทย์ และกลุ่มงานสนับสนุน (Synergy) เป็นการเพิ่มช่องทางส่งต่อคนไข้ให้แก่โรงพยาบาลในกลุ่ม